Latvijas Nacionālās bibliotēkas galvenā ēka
Šis raksts ir par Latvijas Nacionālās bibliotēkas ēku. Par Jāzepa Vītola kora dziesmu skatīt rakstu Gaismas pils (dziesma). Latvijas Nacionālās bibliotēkas galvenā ēka, saukta arī par Gaismas pili, ir Latvijas Nacionālās bibliotēkas (LNB) ēka Mūkusalas ielā 3, Pārdaugavā, kas atvērta apmeklētājiem 2014. gada 12. jūnijā, oficiāla ēkas atklāšana notika 29. augustā. Latvijas Nacionālās bibliotēkas ēkas kopējās izmaksas sastādīja 268 miljonus eiro. Nacionālās bibliotēkas ēka Rīgā kalpo kā Latvijas bibliotēku tehnoloģiskais un informatīvais centrs. Līdz ar to bibliotēkas klienti ir ne tikai Gaismas pils apmeklētāji, bet arī visi pārējie valsts iedzīvotāji, kas izmanto bibliotēku pakalpojumus. 2015. gada pirmajā pusē Latvijas Nacionālās bibliotēkas galvenajā ēkā notika Latvijas prezidentūras Eiropas Savienības Padomē oficiālie pasākumi. 2016. gada 10. maijā Latvijas Nacionālās bibliotēkas Humanitāro un sociālo zinātņu lasītavā (2. stāvā), klātesot Latvijas Valsts prezidentam Raimondam Vējonim, Gruzijas vēstniekam Latvijā Teimurazam Džandžalijam un Amerikas Savienoto Valstu vēstniecei Latvijā Nensijai Bikofai Petitai, tika atklāts un pastāvīgi deponēts lielizmēra mākslas objekts "Latvijas karogs". Gruzīnu izcelsmes amerikāņu mākslinieka Dāvida Datunas veidotais mākslas darbs ir dāvinājums Latvijai 97. dzimšanas dienā. 2023. gada 29. augustā Nacionālās bibliotēkas galvenai ēkai piešķīra valsts nozīmes arhitektūras pieminekļa statusu.